SKRIFTLIG FORESPØRGSEL P-1177/01

af Sérgio Marques (PPE-DE) til Kommissionen

(3. april 2001)

Om: Finansiel bistand til Venezuela

Som følge af de voldsomme oversvømmelser, der skete i Venezuela i december 1999 vedtog Europa-Parlamentet den 20. januar 2001 en beslutning, hvori det gav udtryk for EU's støtte og solidaritet med det venezuelanske folk. Allerede inden vedtagelsen af denne beslutning havde Kommissionen gennem ECHO iværksat en øjeblikkelig humanitær bistand på 3,6 mio. EUR, som senere blev forhøjet med 3,5 mio. EUR, hvilket skønnedes nødvendigt for at opfylde de mange behov, der var opstået hos de indbyggere, der var blevet ramt af denne tragedie. Den hurtighed og effektivitet, som denne hjælpeaktion kendetegnedes af, bør anerkendes og roses.

En ad hoc-delegation fra Europa-Parlamentet, som undertegnede også deltog i, besøgte i februar 2000 de områder, der var hårdest ramt af tragedien, og kunne her ikke alene danne sig et indtryk af tragediens enorme omfang men også konstatere, hvor stor betydning EU-støtten havde for den humanitære bistand til de katastroferamte indbyggere og genopbygningen af de beskadigede områder. Efter dette besøg vedtog Europa-Parlamentet en beslutning om genopbygning og rehabilitering af de områder, der var blevet beskadiget af oversvømmelsen og foreslog i denne forbindelse en økonomisk bistand på 100 mio. EUR.

Efter vedtagelsen af denne EP-beslutning og fastlæggelse af bevillinger fra flere budgetposter (rehabilitering og genopbygning til fordel for landene i Latinamerika, finansielt og fagligt samarbejde med udviklingslandene i Latinamerika) stillede EU et beløb på ca. 60 mio. EUR til rådighed for at støtte genopbygningen af de oversvømmelseshærgede områder og iværksatte aktioner til forebyggelse af katastrofer.

I mellemtiden har mere end én delegation fra Kommissionen besøgt Venezuela for at anmode de ansvarlige myndigheder i landet om oplysninger vedrørende de projekter, der skal finansieres i de områder, der betragtes som prioriterede.

Kommissionen bedes besvare følgende:

- Hvorfor er der 15 måneder efter VARGAS-ulykken endnu ikke udbetalt en eneste euro i støtte til genopbygning og forebyggelse af katastrofer?

- Hvornår vil støtten blive indledt, hvilke områder betragtes som prioriterede, og hvilke projekter vil blive finansieret?

- Hvilke former for koordination af den internationale bistand er blevet anvendt?

Svar afgivet på Kommissionens vegne af Christopher Patten

(17. maj 2001)

Umiddelbart efter oversvømmelserne i Venezuela mobiliserede Kommissionen nødhjælp gennem kontoret for humanitær bistand, ECHO. Siden udgangen af december 1999 har Kommissionen godkendt 4 afgørelser på i alt 7,15 mio. EUR, herunder 20 humanitære hjælpeforanstaltninger(1). Alle humanitære hjælpeforanstaltninger er gennemført med undtagelse af én, der forventes afsluttet i maj 2001.

Kommissionen besluttede i september 2000(2) at hjælpe med genopbygningen i området og har til hensigt at yde i alt 30 mio. EUR til Venezuelas genopbygning. Der vil blive bevilliget 20 mio. EUR i løbet af 2001 og 10 mio. EUR i løbet af 2002.

Kommissionen vil sætte ind på to fronter:

- bistand på 10 mio. EUR til genopbygningsarbejder i delstaten Vargas. Bistanden retter sig især mod sociale problemer (sundhed, drikkevand, boliger og uddannelse)

- risikominimering. En bistandspakke på 20 mio. EUR til udformning og gennemførelse af risikostyringsprogrammer i forbindelse med naturkatastrofer i et stort område, der grænser op til den region, hvor oversvømmelserne fandt sted i 1999, herunder delstaterne Falcón, Miranda og Yaracuy. Disse foranstaltninger omfatter et udførligt risikokort, indførelse af varslingssystemer, udarbejdelse af arealudnyttelsesplaner, støtte til gennemførelse af relevant lovgivning og indførelse af forskellige former for sikkerhedsforanstaltninger, herunder foranstaltninger mod oversvømmelse.

Kommissionen har allerede udsendt en ekspertgruppe, som har udpeget specifikke projekter. Disse vurderes i øjeblikket, og Kommissionen vil inden længe udsende en liste over udvalgte projekter.

Der vil blive udpeget projekter i år for yderligere 25 mio. EUR, som Europa-Parlamentet har bevilliget for 2001.

ECHO's faglige bistandsmedarbejder i Lima blev midlertidigt overflyttet til Caracas den 21. december 1999 for at vurdere nødsituationen og koordinere den tidlige humanitære indsats. I den tid, hvor landet befandt sig i en nødsituation, deltog Kommissionens delegation og ECHO's faglige bistandsmedarbejder aktivt i diverse koordineringsmøder, selv om regeringen i Venezuela ikke etablerede en egentlig koordineringsgruppe.

Kommission har i øjeblikket kontakt med andre donorer (såsom FN's udviklingsprogram) for at undersøge muligheden for at koordinere projekterne.

(1) ECHO/VEN/210/1999/01000, 400 000 EUR af 23.12.1999. ECHO/VEN/210/2000/01000, 3 200 000 EUR af 30.12.1999. ECHO/VEN/210/2000/02000, 2 000 000 EUR af 7.2.2000. ECHO/VEN/210/2000/03000, 1 550 000 EUR af 28.7.2000.

(2) SEK(2000) 1571 endelig udg.